Datasets:
R5dwMg
/
foodiereview_yue

Dataset card Viewer Files Community
1
text
stringlengths
1
875
午餐時段，餐店現推日式商務半自助午餐，大堂兩旁o既壽司吧及鐡板燒吧位午市就變為自助餐之食物區域。客人只需點選主菜，便可於大堂任食各款壽司、頭盤、燒物、咖哩、天婦羅等食品。聽落好似好多野食，但實際上熱門菜式如炸蠔及天婦羅一出就俾人掃清，要試都唔係咁易 。
雖然炸蠔為搶手貨，但其實層炸皮偏厚同硬，唯一取悅細佬o既係經過炸製o既蠔隻質感仍能保持嫩滑，配上秘製o既松露醬味道更為香濃。結果小肥一件天婦羅都攞唔到，關東煮味道又勁腥，壽司都只係成功取得兩件加州卷，所以自助餐內啱食o既菜式都唔係太多 。
最好食o既係新鮮煎煮出黎o既軟骨餃子 ，其皮薄餡脆，且熱辣辣，好夠香口。跟餐o既其實仲有燉蛋同麵豉湯，落單後隨即送上。燉蛋好夠熱，不過就唔夠滑溜，蛋中o既雞肉同魚塊都偏嚡同老 。麵豉湯味道則為正常。
主菜方面，XO仔點咗個「碎蔥吞拿魚腩飯」。碗中o既吞拿魚腩、紫菜、蔥花及白飯o既份量均屬重量級。主角吞拿魚腩碎味道唔多夠鮮香，配角紫菜同蔥花就好香脆，白飯底都好軟熟。甜品o既柚子味雪葩有粒粒果肉，味道清新，酸甜消滯。
小肥午膳時間有限，喺「Sushi To」內短短四十五分鐘，似乎只懂欣賞其高雅潔亮o既環境。午市套餐單價連加一平均都要三至五百蚊，絕對係行政級價錢，小弟對服務及食物o既要求相對地會較高，個人認為服務質素參差，主菜雖量足，但質卻只屬一般，講真唔係好食得出日西如何交匯，自助餐部份亦有多處要改良。
其實餐廳可簡單地放棄自助餐部份，降低價格，擺多啲心機烹調主菜，相信店子午餐要坐滿人客絕非難事。
XO仔牛一，哥哥喺名餅舖「Zoe」訂咗個蛋糕為細佬賀壽，仲特意揀選近期紅爆且小肥熱愛o既血橙味「Blood Orange」，濃情厚意盡在不言中！早於去年表妹生日，其實哥哥已食過此款糕點，今次打開餅盒，發現蛋糕面多咗層血橙片啫喱，真係好有驚喜咁話！
哥哥心思果然細密，為各人切完蛋糕後，仲教細佬應該拍下蛋糕個橫切面，分析一吓每層有何不同。「Blood Orange」蛋糕不但外形進化咗，就連餡料都升埋呢，最明顯o既就係面層原用o既白色忌廉換上咗血橙塊及啫喱，果肉更為實在，亦較忌廉健康得多。
海綿蛋糕層間o既血橙味忌廉清新輕巧，味道唔會過酸或過甜，食落一啲都唔覺溜，糕身又夠鬆軟，唔怪得知能成為鎮店人氣產品！小肥唯一略嫌餅底o既曲奇唔夠香脆，如果能夠換上一整塊朱古力薄脆，相信效果會更為出色美味！
「Happy birthday to you! Happy birthday to you! Happy birthday to XO! Happy birthday to you!」
每年契婆生忌，契姨媽同契舅父都會宴席親友，紀念先人，去年十月o既晚宴就設於中環「香港大學校友會」。顧名思義，「香港大學校友會」主要招待曾經或現正就讀香港大學o既校友。其餐飲部以會所形式經營，一經電腦核實校友身分，即可免費成為會員，而非校友如欲光顧，必先成為會員並全數繳付入會費及年費。
除咗主人家之外，原來同桌多位賓客都係港大畢業生 ，所以對會所一啲都唔陌生，就連大廚個底佢地都起得一清二楚 ，未有投考港大o既小肥唯有整晚靜靜食飯，暗地裡於腦海寫下筆記。「港大校友會」設於二樓，其大廈門口為巴士站，地鐡亦不遠，地點方便得很，可能離蘭桂坊只隔一個街口o既關係，週末晚市訂位都幾難架。
餐廳大堂以圓枱散座為主，望落去都幾迫吓，加上樓面低，聲浪頗為嘈吵，好在當晚有房坐，叫做隔咗少少音。服務方面，樓面伙計似乎只按章工作，雖態度無不善之意，但亦不顯得細心落力，好一般囉！菜單上有一大半為「陸羽茶室」o既招牌菜式 ，多得校友們爆料，先知原來大廚曾任「陸羽」廚師，唔怪得知啦！
其實早半年前當灣仔群記新開張時，小肥已經同公司經理排隊食過碗免費牛腩牛丸河，記得當時感覺都好正面。上星期再次光臨，店舖門面及室內環境衛生冇乜大改動，不過冷氣明顯比剛開業勁。樓面伙計多咗，而且較初期熟練，繁忙時間雖然滿座，但效率頗高，完全唔會浪費時間，落單需時僅為九秒九 ，麵食三分鐘內送到，餐具全於餐桌上搵到。
小肥叫咗碗「崩沙腩湯米」。湯米不單個碗大，米粉同崩沙腩o既份量都同樣十足，27蚊碗絕對抵食 ！熱辣辣o既米粉唔會過腍，湯底濃郁得黎又唔油膩，芽菜爽脆，但問題係崩沙腩有少少韌，所以扣咗一分。雖然因健康理由而家少食咗澱粉質，但為咗要支持良心食肆 ，XO仔決定每個月最少黎幫襯一次！
適逢聖誕佳節，與兩位Openrice好友聚餐聯誼之際，最驚喜o既就係收到K哥送贈o既聖誕朱古力 ；XO仔同契妹一人一盒，嘻嘻，做細o既真係幸福！據K哥所講，聖誕朱古力購自尖沙咀一家名比利時店Frederic Blondeel，品牌名稱正正就係老闆本人之姓名。
上網了解過，原來Frederic Blondeel先生o既廚藝旅程始於法國，並曾於名流餐室擔任廚師，約二十年前才移居比利時，創立自己o既工作室，醉心研製不同口味o既朱古力產品，獻身予朱古力界 。其朱古力製品不但有多種形態，如條狀、粒狀、圓形、方形、心形、軟身、硬身等，同時亦好多元化，有jam、bar、paste、praline、truffle、ganache等，選料毫不馬虎之餘，製作過程全由培烘可可豆起，每個步驟都非常嚴謹。
K哥有心又細心，深知XO對花生及果仁敏感，購物時千叮萬囑售貨員姐姐要避免放入任何含花生或其他果仁之朱古力品，姐姐仔亦有照做，並體貼地於盒底加上「no nuts」標籤，令小肥感動上感動 。細佬雖未有親臨店舖，但單憑細閱網絡資訊及細聽K哥講述購物經過已可感覺朱古力店認真之製作精神及貼身之服務態度。
所謂「獨食難肥」，屬小肥o既XO仔當然係好少會獨食啦 ，食朱古力更必定與同樣熱愛朱古力o既靚靚媽咪分享。媽咪為提子迷，好快就揀選咗粒「Marinique / 香料提子冧酒 / Rum & Raisin with Spices」，更大讚味道香醇，不過最開心就係其黑朱古力外層不易惹痰 ，令佢可放心食多兩粒「Papouasie 73% / 3%巴布亞新機內亞純黑朱古力/ 73% Papua New Guinea」及「Fredericissime / 70%委內瑞拉純黑朱古力/ 70% Venezuela Dark」！
兩粒純黑朱古力比較下，媽咪較欣賞朱古力味更為醇濃o既「Fredericissime」，反則略嫌「Papouasie 73%」帶陣咖啡拖肥味。XO仔就食咗三粒花果味朱古力「Orange/香橙」、「Lime/青檸」同「Rose/玫瑰」。
正如媽咪所講，名店Frederic Blondeel出品o既朱古力粒粒香濃幼滑，食完不但唔惹痰，一口氣食咗三粒之後，小肥極度敏感o既牙齒亦絲毫不痛 ！個人覺得，三款當中以「Rose」最為特別、清麗、芳香及高雅，送禮自用同屬佳品 ！
「Orange」甜得黎仍帶有丁點兒香氣，屬不錯之選，但「Lime」o既酸味同甜味兩者都有少少過火，未有造出互相中和o既效果，所以未能取悅細佬。多謝K哥精心挑選o既聖誕禮物，讓XO仔認識到比利時名牌朱古力，為味蕾增添快感，聖誕更富色彩氣氛，Merry Christmas ！
暑假將近，數字auntie一家冇平時咁忙碌，故特意抽空相約好友聚一聚，地點為一家佢地最近經常幫襯o既「李公館」。「李公館」位於灣仔集成中心對面，搭電車最為方便，因叮叮停正喺門口；坐地鐡如果出灣仔站就要行十分鐘左右；雖然巴士、小巴、的士都到，不過因該區長期塞滿旅遊巴，交通比較擠迫，好難掌握時間。
聽落「李公館」依個名感覺好古代，正門掛有簡單而帶有傳統中國味道o既書法，點知入到大堂，見到天花及廂房門外翠綠色o既弧形燈圈 ，頓時就覺得格格不入囉。餐館喺二樓，樓面唔算高，大堂坐滿客人時聲浪都頗大，不過當晚數字auntie請客，一早安排咗間十二人廂房，與外面隔絕，夠哂私人空間，房內椅櫈全為膠皮櫈，舒適衛生。
雖然主人家係熟客，但未有姐姐仔長期留守於房間，除咗有人不時入黎傳遞餸菜之外，斟酒全部要自己黎，加茶、換碟等當然唔係自動波啦，叫完都仲要等多陣，招呼一啲都唔周到 ！長輩們宴客都會悉心安排菜單，年紀最輕o既數字auntie亦不例外，當晚特別揀選咗多款餐廳獨有o既新穎菜式同好友們分享 。
XO仔身患食物敏感症，由細到大都唔多食海鮮，不過長輩請食飯，無論係素菜或海鮮宴，小弟有空必定賞面出席 。今次Auntie N所揀選o既「好彩海鮮酒家」，以海鮮聞名，感覺亦較舊，起初都有少少驚自己會唔慣，勢估唔到海鮮宴中亦有多款菜式啱小肥口味，食完餐飯仲足足重咗一公斤 ！
上環「好彩」地點都幾就腳，乜車都到，唯一問題係放工時候路面頗為擠塞，所以最方便都係搭附近都有站o既地鐡同電車。酒樓樓面低，裝修唔算係好陳舊，不過室內有幾件較潮o既擺設就好似有少少格格不入咁。此外，盡管當晚只有兩、三枱散客，一出升降機已經覺得幾嘈，好在Auntie N係熟客，請客一早安排咗間廂房，我地一圍十二人都坐得好鬆動舒適。
「好彩」o既餐具款式其實有少少過時，當中雖然未有崩裂碗碟，但就開始有退色現象，同新淨金黃o既餐巾好似唔多夾，所以輕輕扣咗分衛生分。房入面有位叔叔負責分餸，不時亦有位姐姐為客人加添茶水，斟酒方面就稍為慢咗少少啦，好多時都要我地自己黎。
雙皮奶香嫩幼滑，甜度恰到好處，auntie真係冇介紹錯，嘻嘻，小肥亦老實不客氣，食埋媽咪嗰碗 。今次真係非常感激Auntie N安排咗依頓豐富o既「七彩海鮮宴」，令XO仔認識到出名食海鮮o既「好彩」，環境雖然並不出眾，但卻原來燒得一手好乳豬，師傅用材上盛，就連配菜o既麵包及甜品o既雙皮奶都同樣高質美味，實屬驚喜 ！
當晚始終係auntie請客，小弟亦不好意思詳問價錢，所以對是否抵食一項，不能作出評論，還望大家見諒。
早幾個星期，同honey喺銅鑼灣搵緊野食o既時候，經過利舞臺，見到「和民」個水牌先知佢地喺度新開咗間分店，咁啱我地兩個都有好幾年冇幫襯過「和民」，所以二話不說就決定上去睇吓佢地食物質素有否進步。雖然上到去八樓時都只不過係六點半，但餐廳門外已經開始排隊 ，我地二人手持第三張飛，等咗十分鐘左右先有位坐，意外地，餐廳當時其實都只係七、八成滿，吉枱上亦唔見「預訂座位」之類o既牌 ！
「和民」室內燈光較暗，幾有情調，皮櫈梳化寬闊舒適，唔怪得店內食客主要為一雙一對o既小情侶。我地喺門口等位o既時候已經開始研究餐牌，亦諗好咗要試食店正在推廣o既二人套餐。哥哥仔雖然唔係好健談，不過效率真係高，落單不到兩分鐘就先送上單據，飲品五分鐘內到，隨即食物亦陸續上枱，真係快得有少少誇張。
「和民」所有餐具都擺放喺餐桌上，為自助式，當中筷子更加係日本最有文化o既五角形筷子 ，大肥見到肯定會好雀躍。「和民」個廚房速度就夠快，不過從菜式上枱o既先後次序睇黎，似乎就欠缺咗少少食物文化囉；沙律唔係第一道上都算啦，三款前菜居然係最後先上 ，係咪有啲講唔通呢 ？
客路方面就似乎做少咗年輕家庭o既食客，更可以話係變身成為咗情侶聚點咁。「和民」所提供o既菜式都算幾多元化，有傳統o既飯、鍋物等，亦有新穎啲o既芝士年糕、意大利風薄切鮭魚等，價錢又唔算貴，概念其實好好，可惜廚藝就未夠火候，班底對食物文化o既認識唔夠深，喺多方面都尚有好大o既進步空間囉！
小肥喺灣仔工作，因健康理由，午餐大多帶飯，但有時都會出去試區內o既不同食肆。上星期四，碰巧honey喺金鐘附近做完野，經過一間酒吧，見其易拉架廣告正在推廣越式午市套餐，覺得幾得意，所以就玩即興，拉我一齊去試，結果我地兩人各有各驚喜 ！
夜間為酒吧o既Xperience位於名酒家「美利堅」對面，離金鐘地鐡站不遠，附近有多間酒店，每晚更以不同舞蹈作主題吸引各式舞王舞后，閒日夜晚路過都留意到酒吧不乏蒲客，只係從來都冇諗到酒吧日間會提供越南餸菜，聽到時真係嚇咗一跳 ！
Xperience係地舖，有一半座位設於室外，有大樹遮蔭，天氣如果唔係好熱應該都幾涼爽，當然亦係煙民最受歡迎o既位置啦！吧枱前有六、七張散座，由於分隔得都幾開，所以雖然中門大開，冷氣唔係好夠勁，感覺上都算通爽闊落；吧枱後面，即近廚房門，仲有幾枱隱蔽o既梳化位，食客可以一邊玩飛標，一邊食野，唔怪得知夜晚咁爆場啦，原來有咁多玩意。
酒吧餐廳o既服務生大多以英語溝通，不過當中都有人識講廣東話，不過最搞鬼就係經理哥哥，不但吹得兩嘴，佢啲廣東話更逗得我honey哈哈大笑，成功贏取美人芳心及「靚仔經理」之封號 ！靚仔經理不但落力，毫無架子，而且衛生意識高，就算傳菜換碟等功夫亦親力親為，極為難得。
閒談中得知靚仔經理來自越南，酒吧都係兩個幾月前先開始提供越式午餐，食物菜式全以其家鄉之秘方所烹調而成 ，可以話係正中過正中！佢地而家所推出緊o既越式午巿套餐尚在試驗階段，想先睇吓顧客o既反應及熱烈程度，然後再因應需求進行調整。
Xperience地方開揚，設有室外座位，喺度用膳感覺都幾輕鬆他條，唯獨個人覺得空調不足，希望酒吧可以稍作調節，或關閉落地玻璃門窗，免得冷氣外流出街。夜間為酒吧o既Xperience，現正推廣週日越式午巿套餐，真係好有驚喜！
廚房選用o既食材高質、份量足，湯底淆得夠火候，越菜中不可缺少o既秘汁又香甜野味，不但奉送飲品，而且無加一服務費，埋單每人一百蚊有找，仲要飽到攬住個肚，絕對超值 ！最感動就係有位靚仔經理坐鎮，除咗勤奮落力、體貼好客，佢亦非常幽默友善，服務真係好到加零一 ！
香港人食飯都鍾意人多，可以試多幾道菜式，食越南菜都一樣，就算兩個人去食都會情願叫幾款小食，最後先叫碗河粉黎分。雖然酒吧並無強迫每位食客要叫一客套餐，不過如果想試多幾味，就要叫多幾set，即食多幾客澱粉質主菜，所以在此，小弟想建議Xperience加推單點餐牌以供食客選擇。
十一月初，小肥突然患上「大腸激躁症」 ，腸胃不適，導致食慾不振，Auntie A請客差啲都要缺席；幸好食藥過後，腸胃得以舒緩，飯局當晚病情有好轉，小弟方可應邀出席。因醫生叮囑小肥要注意飲食，暫時唔準食太油膩之食物，此食評中o既食物分數及評語大多由當晚坐喺小肥旁邊o既Auntie P提供 。
XO仔喺度想首先多謝Auntie A誠邀晚輩作客，以及Auntie P為食物作出評價，不過小弟更加要多謝同桌o既每位長輩給予XO仔無微不至o既照顧 ，真係好溫馨！印象中小肥多年前好似黎過「滿福樓」飲茶，記得食物質素都有番咁上下；冇再幫襯o既主要原因係地區擠塞 ，而且離地鐡站頗遠。
「滿福樓」係酒店中菜廳，樓面高，冷氣足，地方光猛闊落，衛生舒適，就算全廳滿座都唔覺得特別嘈。客觀評論，雖則萬麗海景酒店貴為五星級酒店，但其下之「滿福樓」中菜廳o既服務就比較平庸 。服務生態度並非惡劣，但亦不見得特別友善，工作態度其實都算係幾散漫；當晚除咗分餸同上菜之外，沖茶、加水、換碟等都要客人不斷自己提出要求，佢地先慢條斯理去跟進，好多時都係客人自己斟酒飲添，唔講真係唔知自己喺酒店食緊野囉 ！
因Auntie請客，餸菜價錢不詳，作為後輩o既小肥亦唔好意思問，抵唔抵食就不得而知。XO仔當日雖然不在狀態，進食不多，但仍得到多位長輩關心，深感榮幸被邀之餘，簡直係幸福滿瀉 ；Auntie Uncle們～感激！
感激！
上星期五堂細佬出街去威，堂弟婦就約埋小肥及友人一齊去Daddyos食pizza，點知發生咗一件不愉快o既事件！ Daddyos位於登龍街，好近銅鑼灣地鐡站，交通尚算方便。餐廳喺九樓，室內裝修簡約。我地一行三人叫咗一個14”千島海鮮薄餅同埋一客雜錦拼盤黎分。
雜錦拼盤唔講啦，因為主角係pizza！正當友人食到最後一件pizza時，突然發現pizza中有一舊切極都切唔開o既東西 ！哈，大家真係估都估唔到食pizza居然會送煙頭 ！小肥有相為証，絕非虛構。
全部都係交貨返黎o既，我地會同供應商講！」堂弟婦喺我地家中係最講求衛生o既成員，發現餐廳衛生出現咁大問題，當然係唔會姑息養奸啦，二話不說就打咗去食環署報案！食環署效率真係高，一個鐘頭內到達現場，隨即搜集証據，錄取口供。
我地三個青年，週五放工後，一心去食pizza，吹水聯誼，點知Daddyos賣pizza送煙頭 ，令人嘔心之餘，我地三個人最驚訝o既就係服務生其差之態度 ，每人仲要比成百幾蚊買難受，可以話係唔抵到極呀 ！
如上文所述，餐廳衛生欠奉，事態嚴重，食環署已為事件開立檔案，詳情現有待跟進，故此暫時未有結論。
大肥爸爸雖無六尺高，體重卻遠超二百磅 ，好明顯係愛吃之人。多年前佢帶頭，與幾位好友組成每個月都會見面o既「大食會」，顧名思義係想值此機會聚一聚，兼且大吃一頓啦！「大食會」會員人數至今已增加到十二人，啱啱好一圍，所以大多食中菜為主，十月份聚餐亦不例外，有會友負責做搞手，去試食名中菜館「名廚」。
大人聚會，絕少有後輩出席，小肥有幸參與此次聚會全因其中一位會友臨時告假，並誠邀小弟代為出席；唔洗比錢，又有好野食，嘻嘻，試問XO仔又點會say no呢 ？！「名廚」喺銅鑼灣近天后o既一端，離開兩個地鐡站都幾遠吓，其實有少少唔就腳，搭巴士或者小巴嗰區好多時又會塞車，夠時間最好搭電車，有私家車人士可享用代客泊車服務。
餐廳有兩層，兩層個入口都唔同，地下主要做散枱，一樓有幾間獨立房，則做私人派對為主。大食會飯局設於一樓一間有私人洗手間o既房內，地方乾淨企理、光猛闊落，餐桌及餐具亦潔亮如新，衛生舒適。唔知係咪因為當晚喺一樓食飯o既客人唔多，喺房間出入o既服務生人數高達四位 ，態度殷勤有禮，各人分工合作，斟茶、斟酒、分餸、換碟，樣樣周到，毫不怠慢，就連經理都落手落腳做埋一份，服務真係好到有少少誇張！
「名廚」六小碟，五大菜，兩單尾點心，加三味甜品，埋單每位約一千五百大元 ；嘩，小肥要用成個星期糧先叫做勉強比得起自己嗰份，當然係覺得好貴啦 ！講真餐單入面除咗條魚同中蝦屬海鮮價之外，其餘餸菜都唔應該貴得去邊，要成千五蚊一位，好難會覺得抵食囉，XO仔不得不封餐館為「貴廚」呀！
講起上黎小肥已經係第三次喺日航酒店主席廳參加盛宴，翻閱openrice先知原來自己係唯一一位為主席廳提供食評o既食家 ，心覺如果再寫似乎有少少似打手！不過諗深一層，其實XO仔喺度用膳每次都起碼相隔成年，而且宴會o既主題及餸菜款式都非常唔同，新寫o既食評只會道出酒店餐飲服務及質素是否能夠保持水準，相信小弟喺openrice度繼續同大家分享食經應該唔會引起爭議 。
日航酒店位於尖東核心地帶，離地鐡站步行約十至十五分鐘，過一條馬路更即可達免稅店購物，出咗名深受日籍旅客歡迎。唔知係咪受七一影響呢，今次喺大堂聽到o既居然全部係普通話對白 ，估計七一期間入住日航酒店以國內遊客為主。
雖然大堂旅客眾多，不過仍然有職員主動上前招待其他非酒店住客，更親自帶領我地上樓梯前往主席廳，貼身服務由入門口第一刻已經可以感受到，讚！三年來主席廳裝修其實都冇乜大改變，地方潔亮如新，舒適衛生，雖然係陰天，室內仍然光猛闊落，而且不失其高雅格調。
唯一明顯o既改變係房內o既卡拉OK系統進化咗，可惜歌曲卻未能同步更新，對於依點XO仔有少少失望囉！踏入主席廳，XO一家先同主人家打招呼，服務生亦隨即送上熱毛巾及酒水。一埋位，Uncle就好興高采烈地講解當日七一午宴之「五行風水」主題。
淨係聽個名都已經好有氣勢，感覺新穎獨特，賓客門亦紛紛拿起餐單研究及討論。相信好多人都知五行分為「金」、「木」、「水」、「火」、「土」，不過有幾多又聽過「金生水，水生木，木生火，火生土，土生金」呢？「五行風水」宴就係以此「五行相生」論設計而成，非常之有心思 ！
顧名思義，「乞衣雞」係乞衣發明o既，相傳用泥「土」包住隻雞，再放入火中焗製而成，又稱「土窯雞」 。烹調「乞衣雞」時雞肉有泥「土」包住，能夠鎖住油份及肉汁，所以效果非常嫩滑，意外地就連雞皮都好香脆。雞肉底有塊雀巢，又薄又脆且唔油膩，食落好健康。
除咗主菜之外，當日餐單上o既甜品都係配合咗個「五行風水」主題。以拼盤形式上，甜品根據「五行相生」排列，由左起正正就係「金生水，水生木，木生火，火生土，土生金」。如果每樣唔係細細件，恐怕連小肥都未必食得哂 ！
星加波拉茶表演就如上一次般精彩，奶茶又香又滑，辣辣o既薑味濃得黎唔會過火，驅風消滯，好一個結尾！七一假期，uncle悉心安排咗一頓超級豐富o既「五行風水」午餐同好友們分享，好讓大家動動腦筋，品嚐美食，以及欣賞表演，小弟能夠參與其中，自覺三生有幸，感激萬分 ！
所揀選o既主席廳喺尖東日航酒店，交通方便，環境寬敞優雅舒適衛生，上上下下所有工作人員亦同樣友善細心，服務周到得令人有賓至如歸之感 ！「五行風水」陣非常有諗頭，設計者及廚師們都配合得好好，食材新鮮，菜式既有心思亦多元化，美觀又美味，嘻嘻，能夠免費享用o既XO仔又點可以唔覺得抵食呢 ？
！
小弟上次嚐到「嵯峨野」o既美食時都差不多係兩年前o既事，當時係喺日航酒店其中一間宴會廳度參加生日酒，腦海仍然清楚記得初次欣賞餐廳以國際食材製出各款特色料理，正當味蕾環遊世界o既同時，小肥仲學曉不少日文，所以印象尤其深刻 ！
今次姨丈揀選喺「嵯峨野」請客，小肥真係十分期待！一如所有日本料理，「嵯峨野」門面，室內裝修及服務生o既衣著都好有日本風味。為方便傾偈同增添私人空間，當晚姨丈安排左一間大房，光猛潔亮舒適，最重要係唔需要坐tatami。
當晚飯局人數眾多，散叫食物會比較複雜，所以姨丈一早同經理商量好特定餐單，為求每位客人都可以品嚐到「嵯峨野」多款菜式。經理當晚更親自落場打點，細心地打聽各人對食物o既不同喜好，如素食者，不吃牛者，對蜜瓜敏感等等，繼而作出最後之餐單調整 。
XO仔真係好少過海，所以能夠再次黎到「嵯峨野」免費品嚐其有心有力o既美食，一包眼福同口福，自覺非常幸運，好感激姨丈請客都預埋小肥 ！
今次係XO仔第二次黎日航酒店o既Chairman’s Place參加飲宴。睇返自己喺openrice刊登過o既食評先知原來上次黎已經係兩年前o既事。當期時隨左享有貴賓式o既酒店級服務之外，其寬闊舒適o既迷你宴會廳，卡拉OK配備，以及精彩o既美食佳餚，所有都依然歷歷在目，印象非常深刻！
能夠喺2012年從返此處，小肥自覺三生有幸！當晚夜宴其實有個主題，就係要細嚐主人家珍藏o既一系列法國酒。小肥從不好紅酒白酒，只知道在場o既每一位貴賓都讚不絕口，其中一位賓客就連渣都唔放過添。主人家好細心周到地預先同日航酒店o既sommelier Sam哥哥及大廚鑽研餐單，為求當晚o既菜式可以同靚酒配搭得完美無瑕。
1）蕃茄鮮甜，卷入生菜變得好爽脆。2）牡丹蝦刺身喺日本餐廳就食過，牡丹蝦Tartar 都係第一次聽同食。既然係用鐡羮上，小弟當然係用羮一口食啦！入口即食到陣香草味，好醒神；肉質好得意，膠得黎又唔會黐牙。
3）拼盤中，小肥like爆個蟹餅，因為師傅喺蟹餅中加左蘋果粒，味道變得鮮甜中帶清甜，加上面層o既忌廉，口感好有層次，超正！4）以魚子醬點綴o既三文魚味道一啲都唔咸，不過個人比較喜歡生食三文魚。另外，如果魚子醬份量可以多少少就更加好。
食到一半，媽咪同表妹突然間異口同聲地極力推介和牛旁o既「甜粟米布甸」，話好有驚喜wor！佢地真係冇介紹錯，「甜粟米布甸」甜得黎清香，但因沾上和牛o既肉汁，所以同時又好野味；聽起上黎好似好複雜，但係食起上黎其實就係「好食」兩個字咁簡單！
入房準備表演，即場為各位賓客烹調馬來西亞式薄餅甜品。最愛看戲o既小肥當然冇執輸啦，一早就行左去前排拍片。 Malaysia Rotti with Peanut Butter 嘩，新鮮熱辣煮製出黎o既馬來西亞薄餅皮薄餡靚，香脆鬆化，而且唔油唔乾唔溜，小肥同大肥每人都食左幾件！
其餘冇酒瓶，即焦點在於食物o既相片小弟則另行上載。
契爺宴客，特別選擇一間XO未去過o既餐廳，藉此製造機會比小弟品評一番，真係有心！嘩，仲要揀喺間五星級酒店o既西餐廳度食，契仔當然要帶齊架撐影相寫筆記啦，事關出哂名孤寒o既XO仔一定唔會捨得自己比錢去試。
未開飯，所有客人都已經大讚酒店位置方便，主人家當然好高興啦。太太們喺金鐘太古廣場行完街可以搭「車立」直達萬豪酒店；喺九龍o既親友可以搭地鐡；有車o既友人亦可享有代客泊車服務。初初聽見餐廳個名“JW’s加州餐廳”仲以為係食漢堡包，薯條之類o既美國菜；去到見倒大廚Jordi師傅先知當晚原來係食佢家鄉o既西班牙菜，配合埋餐廳內又潮又有氣質o既室內設計，感覺可稱得上脫俗獨特。
我地人多，餐廳安排左間房比我地坐，不過服務生並無因此而忽略我地個大party，且保持五星級應有o既服務態度，誠懇有禮之餘，亦樂於幫助及滿足客人之不同需求。當晚客人未到齊，即埋位前，主人家一早安排左份驚喜比大家，就係即場手切西班牙火腿Iberico Ham，好有睇頭架！
仲要好有文化地用個熱鐡板上，真係另小弟印象深刻！Jordi師傅o既燒乳豬一啲都唔講得笑，皮脆肉嫩，腍身又夠香，而且完全冇蘇味，同我地中式煮法有得fight！雖然相睇好似好細舊，不過食完成塊都有少少滯。
原來佢係入黎調製Irish coffee比大家飲，以助消滯，仲話佢特製嗰杯除左whisky之外，仲會加入rum 同Cointreau，所以飲時會有陣甜橙味。哥仔好細心地燒杯溶糖，據說此乃令忌廉浮面o既秘訣。
不勝酒力o既XO仔飲完杯味似雞尾酒咖啡o既三料Irish Coffee自覺有少少wing wing地，要回一回魂先夠膽開車返屋企。總結，喺五星級酒店享用一頓傳統地道高質o既西班牙菜，可以話係食得舒適，且充滿驚喜。
主人家契爺為晚宴費盡心思安排特備節目及餐單，盛設得嘆為觀止，小肥真係唔敢想像埋單要幾錢。
哥哥仔解釋話「金菇菜」其實係指金菇加紫菜所炸製成之菜式，經師傅鑽研過認為此乃金菇之最佳食法。XO仔其實好驚食金菇，事關曾經因咬唔斷而哽親，造成童年陰影，不過依道金菇菜真係令我嘆為觀止！據說「海苔香酥金菇菜」係鎮店名菜之一，平時唔食金菇o既朋友都真係要去試下！
鯉魚布甸當然唔係只得個樣睇啦，三款都咁香滑美味，完全唔需要點花奶，小肥同大肥最鍾意有粒粒芒果肉o既黃色香芒布甸，食完身痕都要食！酒店而家做緊一個推廣優惠，就係逢星期一至五晚餐時段食物全面五折，而週末就七折。
我地當晚十個人，埋單連加一，千三蚊有找！平均每人百三蚊，有雞，有魚，有蝦，有牛，有菜，包埋甜品同茶芥，酒店級服務及環境，食材同菜式質高有水準，個個仲要飽到攬住個肚，我地全枱人都覺得真係超抵，所以月底前一定會返黎再幫襯！
好友知道我同哥哥都鍾意食日本菜，所以有好野一定會介紹比我地。今次佢仲好有心地擇埋日，請我地去酒店食日式buffet添，心感萬分榮幸！華美粵海酒店個地點都算幾方便，行兩步路，的士，巴士，小巴，電車，乜車都有，最遠係地鐡，要去到金鐘站或者灣仔站搭。
我地嗰日六點鐘左右到，餐廳唔係好多客，坐得都OK舒服，又唔會話太糟，只係覺得室內燈光暗左少少。雖然話係食buffet，但係食客唔需要自己攞野食，大家只要填紙仔，寫清楚要邊款食物同數量，交比哥哥仔，好快就有得食。
今次有幸黎「飯堂」食飯，全因為有兩位高我兩級o既長輩邀請，想屋企人一齊食餐晚飯聚一聚。「飯堂」個門口唔係好明顯，木造o既門口深色唔起眼，樓上所有玻璃又有厚布隔住，冇人講真係唔知嗰度有間共兩層高o既餐館。
「飯堂」室內都好西化，樓梯設計係一個好例子。 當晚我地人多，被安排到樓上最大間房入面。大房寬敞闊落，有電視睇，冷氣又足，重有一個全自動化o既私人洗手間，好舒服。因為長輩們都係酒客，所以主人家一早叫伙計安排酒杯。
餐廳所用o既酒杯全部都係方形設計，幾獨特；不過在場o既紅酒粉絲就不甚欣賞，話方形酒杯不及傳統弧形酒杯；小肥對酒唔多熟識，何況係酒杯？！所以唔敢比意見。 當晚禮賓式o既招呼已經講明主人家係常幫襯o既熟客。
負責我地間房嗰位哥哥仔好落力，態度友善誠懇，絕不馬虎；連經理Mark哥都好多時親力親為，真係好有face！成餐晚飯最令人難忘就係多款小碟，如姨丈所言，如果我地成晚只係食小碟，都已經好滿足，同好夠驚喜。
燒雲腿貌似餅乾，亦似三文治，做得非常乾身，雖然表面唔係好平滑，不過勝在超級薄身輕巧，所以小肥唔係好抗拒，更樂意試食。雲腿薄脆香口，味道香濃，咸中帶甜，兩種味道好均勻，完全唔會互搶，好精彩！Mark哥話做法好簡單，先為雲腿塗上蛋漿，加少量生粉，炸完之後再慢烘，咁就得左。
當晚係兩位長長輩請客，所以唔好意思問價錢。不過，同桌o既表姐同表姐夫之後自己再黎過，重複叫左好多相同菜式，減左條魚同鵝掌，埋單都要成一千蚊一位，聽到之後我真係愕左然，似乎我地嗰餐飯冇五位數字都唔落得樓，聽倒都覺得肉痛。
其實XO仔已經黎過富豪金殿食過幾次晚飯，只係一直懶惰，未有動筆去寫作食評。碰巧最近有兩位日籍朋友第一次黎香港玩，話想試下特色o既廣東菜，我第一度就諗倒要帶佢地黎富豪金殿；為左香港o既形象，小肥更悉心安排餐單！
富豪金殿係酒店o既中菜廳，經三層電梯上到正門，大大張龍椅歡迎客人，好有氣勢，聽講重係旅客影相o既熱點。金殿入面，主色為金色同白色，光猛潔亮，樓面好明顯比出面高好多，間格寬敞舒適，第一步踏入去就已經好有富豪feel！
另外，值得一提o既係XO同家人特別欣賞金殿內近乎零o既油煙味。埋位放好大褸，自動就會有人為外衣加套保護。茶未泡好，又會先送上熱毛巾，招呼周到，突然覺得這個冬天很溫暖。當晚所有餸菜都一早分好哂，餐具配備齊全，更衛生地每人一對公筷。
稻庭烏冬煮得好夠al dente，黑菌茸清香濕潤，瑤柱超級乾脆香口，加埋蔥花一齊食，感覺清新爽涼健康，冇得彈！完美指數足以令此餸成為「我最喜愛的單尾」！連平時唔鍾意食冷麵o既爸爸都食到拍爛手掌，重食埋媽咪嗰份添，可想而知依道中日法意混血兒有幾掂！
喺環境高雅o既金殿品嚐殿堂級美食，睇得又食得，更受到富豪式禮待，用白金卡埋單重有八折優惠，真係抵食到極呀！